# איתן הבר

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

איתן הבר (יליד 1940). עיתונאי ישראלי בכיר. כתב, פרשן צבאי ופובליציסט.

איתן הבר נולד בתל אביב בשנת 1940 .בשירותו הסדיר בצה"ל שירת ככתב שבועון צה"ל במחנה. הכיר לראשונה את יצחק רבין בשנת 1958, כאשר רבין היה אלוף פיקוד צפון והבר בא ככתב צבאי לראיינו. משנת 1960 שימש במשך 25 שנה ככתב ופרשן צבאי של העיתון ידיעות אחרונות. כיסה בכתבותיו ופרשנותו את כל האירועים הצבאיים והבטחוניים של תקופה רבת אירועים זו.

איתן הבר היה אחד מקבוצת עיתונאים (שכללה מלבדו את אורי דן, ישעיהו בן פורת, יהונתן גפן, חזי כרמל אלי לנדאו ואלי תבור) שפירסמו בשנת 1973 את הספר "המחדל", שהיה הספר הראשון שנתפרסם מיד לאחר מלחמת יום הכיפורים ובו ביקורת על מחדליה ותיאור עז משדות הקרב, על החללים, הנפגעים ואובדן הציוד שהיו בהם. הספר עורר בזמנו הד רב בדעת הקהל.

בשנת 1985 ביקש שר הבטחון יצחק רבין מאיתן הבר לבוא ולשמש כיועצו לתקשורת במשרד הבטחון. הבר עבד במחיצת רבין 10 שנים עד להרצחו של רבין. היו אלה עשר שנים סוערות מבחינה צבאית ומדינית; התחוללו בהן האינתיפדה הראשונה, נפילת טילי סקאד על מדינת ישראל במהלך מלחמת המפרץ, שני אסונות צאלים (אסון צאלים א' ואסון צאלים ב'), היבחרו של רבין בשנת 1992 לראש ממשלת ישראל, ראשית העלייה ההמונית מברית המועצות, הסכם אוסלו בשנת 1993, הסכם השלום עם ירדן בשנת 1994 ופיגועי החמאס הראשונים.

ביולי 1993 נתמנה איתן הבר למנהל לשכתו של ראש הממשלה ושר הבטחון יצחק רבין וכתב את רוב נאומיו הגדולים מתקופת תהליך השלום בימי הסכם אוסלו ובמהלך המו"מ שהביא לחתימת הסכם השלום עם ירדן, וביניהם הנאום שנשא רבין בוושינגטון הבירה הפותח במלים:

  "אני יצחק רבין, מספר אישי 30743,
  רמטכ"ל בדימוס, חייל בצבא השלום".

במשך כל אותה תקופה היה הבר נאמנו ואיש סודו של ראש הממשלה והיה עד להתגברות ההסתה נגדו.

ב-4 בנובמבר 1995 היה זה איתן הבר שבישר לעם ישראל, זמן קצר לאחר השעה 11 בערב, בפתח בית החולים איכילוב, את הבשורה המרה על מותו של יצחק רבין שנפל מכדורי מרצח, בדבריו:

  "ממשלת ישראל מודיעה בתדהמה, בצער וביגון עמוק
  על מותו של יצחק רבין, שנרצח בידי מתנקש הערב
  בתל אביב. יהי זכרו ברוך".

מאז מותו של יצחק רבין פועל איתן הבר בפעילות עסקית במספר חברות, אך ממשיך לפרסם מאמרים בעניני היום בגליון היומי "24" של ידיעות אחרונות.

איתן הבר פירסם, ביחד עם אחרים, ספרים רבים בנושאי צבא ובטחון.

## [עריכה] מספריו

- מאת כתבנו הצבאי (ביחד עם אלי לנדאו וזאב שיף). הוצאת כידון 1967.
- המחדל (ביחד עם 6 עיתונאים אחרים). הוצאה מיוחדת 1973.
- מבצע אנטבה - טיסה 139 (ביחד עם ישעיהו בן פורת וזאב שיף). הוצאת זמורה ביתן מודן, 1976.
- לקסיקון לבטחון ישראל (ביחד עם זאב שיף), הוצאת זמורה, 1976.
- שנת היונה (ביחד עם אהוד יערי וזאב שיף), הוצאת זמורה ביתן מודן, 1980.
- המרדף אחרי הנסיך האדום (ביחד עם מיכאל בר זוהר), הוצאת זמורה ביתן 1984.
- המרגלים - פרשות ריגול במדינת ישראל (ביחד עם יוסי מלמן), הוצאת משכל 2002.
- לקסיקון מלחמת יום הכיפורים (ביחד עם זאב שיף), הוצאת זמורה ביתן 2003.

מקור: http://he.wikipedia.org../../../%D7%90/%D7%99/%D7%AA/%D7%90%D7%99%D7%AA%D7%9F_%D7%94%D7%91%D7%A8.html

קטגוריות: עיתונאים ישראלים | עיתונאים עבריים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש